Man weer plaasaanvaller met flitslig afArgieffoto ter illustrasie (Foto: Unsplash) ’n Man (75) is Dinsdag vroegaand buite ’n plaashuis in die omgewing van Makwassie in Noordwes oorval nadat die krag in die plaashuis afgegaan het en hy na buite met ’n flitslig is om ondersoek by die hoofskakelaar in te stel. Die voorval het omstreeks 19:00 op die plaas Heuningkrans plaasgevind. Kapt. Aafje Botma, woordvoerder van die polisie, het aan Maroela Media gesê Cornelius Jacob Swart is na bewering op die stoep van die plaashuis deur ’n enkele verdagte oorval en met die vuis bygedam. “Die slagoffer het geval, maar het dadelik opgestaan en die verdagte met die flitslig geslaan waarna die verdagte weggehardloop het.” Volgens Botma is die aanvaller in dié stadium steeds soek. Dit lyk nie of enigiets gesteel is nie. Die man het geringe beserings opgedoen en ŉ saak van huisroof word ondersoek.